**Mikael Hertell** (s. 22. kesäkuuta 1995*lähde?*) on suomalainen tubettaja ja laulaja, joka tunnetaan käyttäjänimellään **Deata**. Hän on 279 000 tilaajallaan ja yli 150 miljoonalla näyttökerrallaan yksi Suomen suosituimmista tubettajista.

Hertell tunnettiin etenkin uransa alussa *Minecraft*-pelivideoistaan, ja hän pelaa yhä satunnaisesti kanavallaan videopelejä kuten *Fortnitea*. Myöhemmin Hertellin videot kuitenkin laajenivat videoblogimaisempaan sisältöön ja komediaan. Hertell itse on sanonut tekevänsä videoita lähes mistä tahansa.

YouTube-ura
-----------

Hertell teki aluksi vain pelivideoita ystäviensä kanssa YouTube-kanavalle *Pelikollaasi*. Hän perusti kuitenkin 31. lokakuuta 2012 oman kanavansa, jonka nimeksi tuli *Deataification*. Nimi lyheni myöhemmin Deataksi. Aluksi kanavalle oli tarkoitus tulla ainoastaan *Minecraft*-videoita, mutta vielä samana vuonna kanavan aihealue alkoi laajeta.

Hertellin YouTube-kanava lähti nousuun vuonna 2015, kun Hertellin kanava ensin rikkoi 100 000 tilaajan rajapyykin syksyllä 2015. Pian tämän jälkeen maaliskuussa 2016 kanava saavutti 150 000 tilaajaa, ja jo kesällä 2016 200 000 tilaajan rajan. 2018 syyskuussa hänellä oli yli 300 000 tilaajaa.

SocialBlade-palvelun mukaan Hertellin kanava on 33. tilatuin suomalainen YouTube-kanava huhtikuussa 2019.

Yksityiselämä
-------------

Hertell asuu Espoossa. Hänen vanhempansa erosivat Hertellin ollessa nuori. Hänellä on kaksi nuorempaa veljeä. Hertell kärsii ahdistuneisuushäiriöstä sekä ADHD:stä, jonka vuoksi ei ole suorittanut asevelvollisuutta. Hän opiskelee mediatekniikan insinööriksi Metropolia Ammattikorkeakoulussa. Helmikuussa 2019 Hertell paljasti YouTube-kanavallaan olevansa biseksuaali.

Hertell oli vuonna 2016 Suomen eniten tienannut tubettaja, kun hänen tulonsa ylittivät 77 000 euroa.

Hertellistä julkaistiin 18. elokuuta 2017 kirja *Deata – Älä oleta*. Kirjan kirjoitti Laura Friman ja kustansi Siltala Kustannus. Kirja käsittelee Hertellin nousua YouTubessa sekä tubettamista laajemmin kulttuuri-ilmiönä.

Maaliskuussa 2018 Hertellistä julkaistiin verkkoon video, jossa hän uhkaa heittää alaikäisen pojan ulos isänsä talosta. Hertellin väitettiin syyllistyneen väkivallalla uhkailuun. Hertell julkaisi aiheesta videon, jossa selitti pojan provosoineen häntä vahvasti ja jossa ihmetteli, kuinka ulos heittämisellä uhkailu voidaan nähdä väkivallalla uhkailuna.

Musiikkiura
-----------

Hertell julkaisi ensimmäiset kappaleensa omalla YouTube-kanavallaan osina *Päivän rap* -videosarjaa. Ensimmäinen osa "Kusi hatussa" julkaistiin 15. lokakuuta 2015. Tämän jälkeen Hertell on julkaissut useita muita omia rap-kappaleita, ja oli mukana myös Tubecon-tapahtuman rap-kappaleella "Tippuu" vuonna 2017.

Vuonna 2017 Mikael Hertell solmi levytyssopimuksen Universal Musicin kanssa. Hän julkaisi ensimmäisen singlensä "Ne haluu Deetä" 14. helmikuuta 2018 artistinimellä Deata. Hän oli kappaleella mukana myös sanoittajana ja tuottajana. Toinen single "Apina-Emoji" julkaistiin huhtikuussa 2018.

Diskografia
-----------

### Singlet

* "Ne Haluu Deetä" (2018)
* "Apina-Emoji" (2018)
* "Naturaali" (2018)
* "Maanantai" (2018)
* "Pureva koira ei hauku" (2019)

### Musiikkivideot

* "Battlefield rap" (2014)
* "Vapaatyyli" (2015)
* "Kusi hatussa" (2015)
* "Se pelaaja" (2016)
* "Muru" (2016)
* "Roast yourself" (2016)
* "Elämäni paras vuosi" (2016)
* "Youtube on illuminati" (2017)
* "Arttu Lindeman roast" (2017)

Lähteet
-------

1. ↑  Hertell, Mikael: Kuka On Deata (arkistoitu 12.2.2018) *deata.net*.  Arkistoitu 12.2.2018. Viitattu 23.2.2018.
2. ↑  Deata - YouTube *www.youtube.com*. Viitattu 11.6.2022.
3. 1 2  Hertell, Mikael: Deata - Videot *YouTube*. Viitattu 2.4.2019.
4. ↑  Hertell, Mikael: Deata - Tietoja *YouTube*. Viitattu 2.4.2019.
5. ↑  PeliKollaasi *YouTube*.
6. ↑  Top 250 YouTubers Channels in Finland *SocialBlade*. Viitattu 2.4.2019.
7. 1 2 3  Katajisto, Tiina: Deata eli Mikael Hertell kuvaa elämäänsä verkkoon omassa kodissaan — Youtube-videoita on katsottu lähes 100 miljoonaa kertaa *Etelä-Saimaa*.  10.9.2017. Viitattu 2.4.2019.
8. ↑  Leinonen, Pauliina: Tubettaja Deata joutui pakenemaan kiihkeitä fanejaan vessaan – "hakkasivat ja potkivat ovea" *Ilta-Sanomat*.  25.8.2017. Viitattu 2.4.2019.
9. ↑  OLEN BISEKSUAALI *YouTube*.  3.2.2019. Viitattu 2.1.2021.
10. ↑  Huhuh, Suomen YouTube-tähdillä järisyttävät tulot! Tubettamisella tienaa liki 80 000 euroa! *Seiska*.  1.11.2017. Viitattu 2.4.2019.
11. ↑  Deata - Älä oleta - Youtubesta tutun supersuositun Deatan tarina (Laura Friman) *Siltala Kustannus*.  Arkistoitu. Viitattu 2.4.2019.
12. ↑  Kirssi, Elina: Suosikkitubettaja Deata uhkailee alaikäistä videolla: "Sä lennät niskaperseotteella lumihankeen" *Iltalehti*.  7.3.2018. Viitattu 2.4.2019.
13. ↑  Himanen, Jari: Suosikkitubettaja kommentoi uhkailukohua - kokee alaikäisten härnänneen häntä tahallaan *Iltalehti*.  8.3.2018. Viitattu 2.4.2019.
14. ↑  Deata: Reaktio syytöksiin että uhkaan nuoria väkivallalla. *Youtube*.  7.3.2018. Viitattu 29.12.2019.
15. ↑  Tubecon Allstars - Tippuu *Tubecon Allstars*.  12.8.2017. Viitattu 23.2.2018.
16. ↑  YouTube-tähti Deata julkaisi musiikkia: Ne haluu Deetä *Findance.com*.  14.2.2018. Viitattu 2.4.2019.

Aiheesta muualla
----------------

* Deatan kanava YouTubessa